Title: ระเบียบสำนักงานปรมาณูเพื่อสันติว่าด้วยระยะเวลาในการดำเนินการของพนักงานเจ้าหน้าที่ในการออกใบอนุญาตเกี่ยวกับวัสดุนิวเคลียร์วัสดุต้นกำลัง วัสดุพลอยได้ หรือพลังงานปรมาณูจากเครื่องกำเนิดรังสี พ.ศ. 2552

ระเบียบสำนักงานปรมาณูเพื่อสันติ

ระเบียบสำนักงานปรมาณูเพื่อสันติ
ว่าด้วยระยะเวลาในการดำเนินการของพนักงานเจ้าหน้าที่ในการออกใบอนุญาตเกี่ยวกับวัสดุนิวเคลียร์
วัสดุต้นกำลัง วัสดุพลอยได้
หรือพลังงานปรมาณูจากเครื่องกำเนิดรังสี
พ.ศ. ๒๕๕๒[๑]

อาศัยอำนาจตามความในข้อ
๒๐ แห่งกฎกระทรวงกำหนดเงื่อนไข
วิธีการขอรับใบอนุญาตและการดำเนินการเกี่ยวกับวัสดุนิวเคลียร์พิเศษ วัสดุต้นกำลัง
วัสดุพลอยได้ หรือพลังงานปรมาณู พ.ศ. ๒๕๕๐ สำนักงานปรมาณูเพื่อสันติออกระเบียบไว้
ดังต่อไปนี้

ข้อ ๑ 
ระเบียบนี้เรียกว่า
ระเบียบสำนักงานปรมาณูเพื่อสันติว่าด้วยระยะเวลาในการดำเนินการของพนักงานเจ้าหน้าที่ในการออกใบอนุญาตเกี่ยวกับวัสดุนิวเคลียร์
วัสดุต้นกำลัง วัสดุพลอยได้ หรือพลังงานปรมาณูจากเครื่องกำเนิดรังสี พ.ศ. ๒๕๕๒

ข้อ ๒ 
ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

หมวด ๑

การตรวจรับคำขอรับใบอนุญาต

ข้อ ๓ 
เมื่อพนักงานเจ้าหน้าที่ได้รับคำขออนุญาตตามระเบียบนี้
ให้ตรวจสอบคำขอให้แล้วเสร็จภายใน ๓๐ วันนับแต่ได้รับคำขอดังกล่าว

ข้อ ๔ 
กรณีที่พนักงานเจ้าหน้าที่เห็นว่าข้อมูลประกอบการพิจารณาไม่เพียงพอ
หรือเอกสารหลักฐานไม่ถูกต้องครบถ้วน ให้แจ้งผู้ขออนุญาตดำเนินการแจ้งข้อมูลหรือส่งเอกสารเพิ่มเติมให้ถูกต้องครบถ้วนภายใน
๓๐ วันนับแต่ได้รับหนังสือแจ้งจากสำนักงานปรมาณูเพื่อสันติ

ข้อ ๕ 
หากผู้ขออนุญาตขัดข้องไม่สามารถดำเนินการได้ทันตามกำหนดไว้ในข้อ ๔ ผู้ขออนุญาตอาจทำหนังสือขอขยายระยะเวลาการจัดส่งเอกสารหลักฐานได้
โดยต้องระบุเหตุผลความจำเป็น และกำหนดเวลาที่จะจัดส่งให้ชัดเจน  แต่ทั้งนี้ รวมเวลาแล้วต้องไม่เกิน ๖๐ วัน
โดยระยะเวลาในการดำเนินการดังกล่าวของผู้ขออนุญาต
จะไม่นับรวมเป็นเวลาดำเนินการของพนักงานเจ้าหน้าที่ในข้อ ๓

ข้อ ๖ 
กรณีที่ผู้ขออนุญาตไม่ดำเนินการตามที่พนักงานเจ้าหน้าที่แจ้งในข้อ ๕
หรือดำเนินการแล้วแต่ไม่ครบถ้วนสมบูรณ์
หรือไม่ทันตามกำหนดให้พนักงานเจ้าหน้าที่สั่งไม่รับคำขออนุญาต
และให้แจ้งคำสั่งดังกล่าวพร้อมส่งเอกสาร หลักฐานคำขอคืนให้แก่ผู้ขออนุญาตให้แล้วเสร็จภายใน
๑๕ วัน หลังจากพ้นกำหนดตามข้อ ๕
หรือหลังจากพบว่าเอกสารหลักฐานที่ส่งมาเพิ่มเติมนั้นไม่ครบถ้วนสมบูรณ์

ข้อ ๗ 
ในกรณีที่พนักงานเจ้าหน้าที่ตรวจสอบแล้วเห็นว่าข้อมูลประกอบการพิจารณา
และเอกสารหลักฐานที่ยื่น หรือที่ยื่นเพิ่มเติมถูกต้องครบถ้วน
ให้พนักงานเจ้าหน้าที่เสนอคำขออนุญาตพร้อมความเห็นต่อคณะกรรมการพลังงานปรมาณูเพื่อสันติเพื่อพิจารณาออกใบอนุญาตในการประชุมครั้งถัดไป

หมวด ๒

การพิจารณาคำขอใบอนุญาต

ข้อ ๘ 
ในกรณีที่คณะกรรมการพลังงานปรมาณูเพื่อสันติมีความเห็นว่าควรอนุญาตให้พนักงานเจ้าหน้าที่จัดทำใบอนุญาต
และส่งให้ผู้ยื่นคำขอให้แล้วเสร็จภายใน ๑๕ วัน นับแต่คณะกรรมการมีความเห็นดังกล่าว

ข้อ ๙ 
ในกรณีที่คณะกรรมการพลังงานปรมาณูเพื่อสันติมีความเห็นว่าไม่ควรอนุญาต ให้พนักงานเจ้าหน้าที่แจ้งผลการพิจารณาเหตุผลการไม่อนุญาต
สิทธิอุทธรณ์ หรือโต้แย้ง ระยะเวลาในการอุทธรณ์ หรือโต้แย้ง
ให้ผู้ขออนุญาตทราบภายใน ๑๕ วัน นับแต่คณะกรรมการพลังงานปรมาณูเพื่อสันติมีความเห็นดังกล่าว

ประกาศ ณ วันที่ ๑๒
มกราคม พ.ศ. ๒๕๕๒
ศิริชัย  เขียนมีสุข
เลขาธิการสำนักงานปรมาณูเพื่อสันติ

ปริยานุช/ผู้จัดทำ
๒๑ พฤษภาคม ๒๕๕๒

นภาพร/ปรับปรุง
๑๑ มิถุนายน ๒๕๕๖
วิชพงษ์/ตรวจ
๔ กรกฎาคม ๒๕๕๖

[๑] ราชกิจจานุเบกษา
เล่ม ๑๒๖/ตอนพิเศษ ๖๘ ง/หน้า ๖/๑๓ พฤษภาคม ๒๕๕๒